PREDKLADACIA SPRÁVA

	Slovenská republika ako zmluvná strana medzinárodných ľudskoprávnych dohovorov pravidelne predkladá správy o plnení záväzkov, ktoré z nich vyplývajú. Štvrtú periodickú správu SR k paktu vypracovalo Ministerstvo zahraničných vecí a európskych záležitostí SR v spolupráci s vecne príslušnými rezortmi v súlade so všeobecnými odporúčaniami Výboru OSN pre ľudské práva  (ďalej len „výbor“). Vláda SR správu schválila 1. apríla 2015 uznesením č. 150/2015. Následne bola správa predložená výboru. 

	Výbor zaslal SR doplňujúce otázky k správe, na ktoré Ministerstvo zahraničných vecí a európskych záležitostí SR, v spolupráci s vecne príslušnými rezortmi, spracovalo odpovede a zaslalo ich výboru 25. augusta 2016.
	Prerokovanie správy výborom sa uskutočnilo  17. a 18. októbra 2016 v Ženeve. Delegáciu Slovenska zloženú zo zástupcov Ministerstva zahraničných vecí a európskych záležitostí SR, Ministerstva práce, sociálnych vecí a rodiny SR, Ministerstva školstva, vedy, výskumu a športu SR, Ministerstva vnútra SR, Policajného zboru SR, Ministerstva spravodlivosti SR, Zboru väzenskej a justičnej stráže SR a Úradu splnomocnenca vlády SR pre rómske komunity viedol stály predstaviteľ SR pri OSN v Ženeve veľvyslanec Fedor Rosocha.
	Výbor následne vypracoval Záverečné odporúčania pre SR, ktoré má Slovenská republika implementovať. Predkladaný materiál ich obsahuje spoločne s anotáciami príslušných štátnych inštitúcií.
	 
	Uznesením vlády SR k tomuto materiálu sa ukladá jednotlivým kompetentným rezortom plniť odporúčania výboru tak, aby bolo možné v roku 2021 referovať 
o pokrokoch, ktoré SR dosiahla v jednotlivých oblastiach.

V medzirezortnom pripomienkovom konaní uplatnilo vo vzťahu k predkladanému materiálu zásadné pripomienky Ministerstvo práce, sociálnych vecí a rodiny SR. Zásadné pripomienky boli odstránené v rámci rozporových konaní a materiál sa na rokovanie vlády predkladá bez rozporov. Zápisnice z rozporových konaní sú uvedené v prílohách materiálu.

	Správa bola prerokovaná v Rade vlády Slovenskej republiky pre ľudské práva, národnostné menšiny a rodovú rovnosť, ktorá ju 29. júna 2017 uznesením č. 177 zobrala na vedomie.

	Vychádzajúc zo znenia čl. 6.1 Jednotnej metodiky na posudzovanie vybraných vplyvov schválenej uznesením vlády Slovenskej republiky č. 24 zo dňa 14. januára 2015 v znení uznesenia vlády Slovenskej republiky č. 513 zo dňa 16. septembra 2015, nebolo potrebné materiál predložiť do predbežného pripomienkového konania, nakoľko ide o materiál, ktorý nemá žiaden z vybraných vplyvov (t. j. vplyv na rozpočet verejnej správy, podnikateľské prostredie, sociálne vplyvy, vplyvy na životné prostredie, vplyv na informatizáciu spoločnosti, vplyv na služby verejnej správy). 

